Mantashe wil 2 500 MW kernkrag aanskafKoeberg-kernkragstasie (Januarie 2015) (Foto: Henk Kruger/African News Agency/ANA) Gwede Mantashe, die minister van hulpbronne en energie, het Vrydag aan die parlementêre komitee planne aangekondig om 2 500 MW kernkrag aan te skaf. Die National Education, Health, and Allied Workers’ Union (Nehawu) het Saterdag die aankondiging verwelkom. “As vakbond stem ons saam met die geïntegreerdehulpbronneprogram 2019 (IRP 2019) en die aankondiging deur minister Mantashe dat die kernkragbouprogram ŉ geen-verwyte opsie is oor die lang termyn, veral indien dit geïmplementeer word op die skaal en teen die pas wat die land kan bekostig. Nehawu het gesê hy het deur sy Necsa [Kernenergiekorporasie van Suid-Afrika]-tak reeds die insluiting van kernkrag in energieverskaffing aangemoedig in die lig daarvan dat die verwagte verlies van 24 100 MW by kragaanlegte ná 2030 sal beloop. “Kernkrag is ŉ logiese skoon energiebron en hou ekonomiese moontlikhede in vir Suid-Afrika, as die bestaande menslikehulpbronkapasiteit en vaardighede in ag geneem word.” Nehawu het gesê Koeberg-kernkragstasie, die enigste kernkragsentrale op die vasteland van Afrika, het reeds die betroubaarheid van kernkragtegnologie bewys en die vermoë van Suid-Afrika se kernkrag-arbeidsmag. Koeberg sal egter teen 2024 sy 40ste bestaansjaar vier. “ŉ Toewyding om planne af te handel om Koeberg se lewensduur met 20 jaar te verleng, word verwelkom.” Die vakbond het gesê die verlenging vorm deel van ŉ groter plan om die lot van kernkrag in Suid-Afrika se energieplanne te verseker en die werk van duisende kernkragwerkers te beskerm. Nehawu glo die implementering van IRP 2019, soos aangekondig deur Mantashe, is progressief en ŉ tree in die regte rigting, aangesien dit beleidsekerheid sal bring vir die regering se energieplanne en die verskaffing van elektrisiteit aan ŉ nasionale stelsel wat reeds onder druk is.